ประกาศคณะกรรมการกํากับหลักทรัพย์และตลาดหลักทรัพย์ที่ กธ. 36/2547 เรื่อง การทําธุรกรรมในตั๋วเงินโดยบริษัทหลักทรัพย์ โดยที่หลักเกณฑ์ในการกํากับดูแลการออกและเสนอขายตั๋วเงินที่เป็นหลักทรัพย์ได้กําหนดให้การออกตั๋วเงินเพื่อการระดมทุนจากผู้ลงทุนทั่วไปต้องได้รับอนุญาตและมีการเปิดเผยข้อมูลอย่างเพียงพอ ในขณะเดียวกันก็ได้เปิดโอกาสให้การออกตั๋วเงินที่เสนอขายในกลุ่มบุคคลใกล้ชิดและการออกตั๋วเงินเพื่อกู้ยืมเงินจากสถาบันการเงินสามารถกระทําได้อย่างคล่องตัวโดยไม่ต้องผ่านระบบการอนุญาตหรือการเปิดเผยข้อมูล ดังนั้น เพื่อให้มั่นใจว่าตั๋วเงินที่จะกระจายออกไปสู่ผู้ลงทุนทั่วไปจะเป็นตั๋วเงินที่มีการเปิดเผยข้อมูลอย่างเพียงพอแล้ว หรือในกรณีที่มิได้มีการเปิดเผยข้อมูล ก็ยังมีความน่าเชื่อถือพอสมควร คณะกรรมการ ก.ล.ต. จึงออกประกาศกําหนดขอบเขตการทําธุรกรรมในตั๋วเงินโดยบริษัทหลักทรัพย์หรือสถาบันการเงินอื่นที่ได้รับใบอนุญาตให้ประกอบธุรกิจหลักทรัพย์ เพื่อกํากับดูแลการกระจายตั๋วเงินไปสู่ผู้ลงทุนทั่วไป อาศัยอํานาจตามความในมาตรา 14 มาตรา 98(8) มาตรา 113 มาตรา 114 และมาตรา 115 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 และข้อ 6 แห่งกฎกระทรวง ฉบับที่ 7 (พ.ศ. 2539) ออกตามความในพระราชบัญญัติหลักทรัพย์และตลาดหลักทรัพย์ พ.ศ. 2535 คณะกรรมการ ก.ล.ต. ออกข้อกําหนดไว้ดังต่อไปนี้ข้อ ๑ ให้ยกเลิกประกาศคณะกรรมการกํากับหลักทรัพย์และตลาดหลักทรัพย์ ที่ กธ. 16/2540 เรื่อง หลักเกณฑ์ เงื่อนไข และวิธีการในการจําหน่ายตั๋วเงินที่เป็นหลักทรัพย์โดยบริษัทหลักทรัพย์ ลงวันที่ 18 เมษายน พ.ศ. 2540ข้อ ๒ ในประกาศนี้ (1) คําว่า "ผู้ลงทุนสถาบัน" และ "บริษัทจดทะเบียน" ให้มีความหมายเช่นเดียวกับบทนิยามของคําดังกล่าวที่กําหนดไว้ในประกาศคณะกรรมการกํากับหลักทรัพย์และตลาดหลักทรัพย์ว่าด้วยการยื่นและการยกเว้นการยื่นแบบแสดงรายการข้อมูลการเสนอขายหลักทรัพย์ (2) "สถาบันการเงิน" หมายความว่า (ก) ธนาคารพาณิชย์ตามกฎหมายว่าด้วยการธนาคารพาณิชย์ (ข) บริษัทเงินทุนตามกฎหมายว่าด้วยการประกอบธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์ (ค) บริษัทเครดิตฟองซิเอร์ตามกฎหมายว่าด้วยการประกอบธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์ (ง) สถาบันการเงินที่มีกฎหมายเฉพาะจัดตั้งขึ้น ซึ่งเป็นสถาบันการเงินตามกฎหมายว่าด้วยดอกเบี้ยเงินให้กู้ยืมของสถาบันการเงิน (3) "บริษัทประกันภัย" หมายความว่า (ก) บริษัทประกันวินาศภัย ตามกฎหมายว่าด้วยการประกันวินาศภัย (ข) บริษัทประกันชีวิต ตามกฎหมายว่าด้วยการประกันชีวิต (4) "ทําธุรกรรม" ให้หมายความรวมถึง ซื้อ รับโอน ขาย หรือโอน (5) "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์ข้อ ๓ ประกาศนี้ให้ใช้บังคับกับบริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์ การค้าหลักทรัพย์ การจัดจําหน่ายหลักทรัพย์ หรือการให้สินเชื่อเพื่อธุรกิจหลักทรัพย์ รวมทั้งสถาบันการเงินอื่นที่ได้รับใบอนุญาตให้ประกอบธุรกิจหลักทรัพย์ประเภทการค้าหลักทรัพย์หรือการจัดจําหน่ายหลักทรัพย์ อันเป็นตราสารแห่งหนี้ข้อ ๔ ให้ผู้ประกอบธุรกิจหลักทรัพย์ตามข้อ 3 ทําธุรกรรมในตั๋วเงินที่เป็นหลักทรัพย์ได้เมื่อเป็นกรณีใดกรณีหนึ่งดังต่อไปนี้ (1) ซื้อหรือรับโอนตั๋วเงินเพื่อตนเอง (2) ทําธุรกรรมกับธนาคารแห่งประเทศไทย บริษัทหลักทรัพย์ สถาบันการเงินบริษัทประกันภัย หรือบุคคลอื่นตามที่สํานักงานประกาศกําหนด เมื่อบุคคลดังกล่าวทําธุรกรรมในนามของตนเอง (3) ขายหรือโอนตั๋วเงินที่มีลักษณะดังนี้แก่ผู้ลงทุนทั่วไป (ก) ตั๋วเงินที่มีสถาบันการเงินสลักหลังแบบมีสิทธิไล่เบี้ย หรือรับอาวัลผู้สั่งจ่ายหรือผู้ออกตั๋วทั้งจํานวน หรือให้การรับรองตลอดไป ในกรณีที่ผู้ประกอบธุรกิจหลักทรัพย์ตามข้อ 3 มีสถานะเป็นสถาบันการเงินอยู่ด้วย การสลักหลัง รับอาวัล หรือให้การรับรองตั๋วเงินตามวรรคหนึ่ง จะกระทําในคราวเดียวกับที่มีการทําธุรกรรมในตั๋วเงินนั้นก็ได้ (ข) ตั๋วเงินที่ออกโดยนิติบุคคลที่มีกฎหมายเฉพาะจัดตั้งขึ้นโดยมีวัตถุประสงค์ในการประกอบธุรกิจ และนิติบุคคลที่ออกตั๋วเงินดังกล่าวได้ยื่นแบบแสดงรายการข้อมูลการเสนอขายตั๋วเงินนั้นต่อสํานักงาน ทั้งนี้ ผู้ประกอบธุรกิจหลักทรัพย์ต้องแจกจ่ายข้อมูลเกี่ยวกับผู้ออกตั๋วเงินและลักษณะตั๋วเงินตามแบบแสดงรายการข้อมูลการเสนอขายตั๋วเงินแก่ผู้ลงทุนก่อนการเสนอขายตั๋วเงินดังกล่าว (ค) ตั๋วเงินที่ออกโดยบริษัทจดทะเบียนและมีการจัดอันดับความน่าเชื่อถือตั๋วเงิน ผู้ออกตั๋วเงิน หรือผู้รับอาวัลหรือผู้ค้ําประกันหนี้ตามตั๋วเงิน ทั้งนี้ ผู้ประกอบธุรกิจหลักทรัพย์ต้องแจกจ่ายข้อมูลการจัดอันดับความน่าเชื่อถือดังกล่าวแก่ผู้ลงทุนก่อนการเสนอขายตั๋วเงินดังกล่าว (ง) ตั๋วเงินที่ออกโดยบริษัทที่มิใช่บริษัทจดทะเบียน โดยบริษัทที่ออกตั๋วเงินดังกล่าวได้ยื่นแบบแสดงรายการข้อมูลการเสนอขายตั๋วเงินนั้นต่อสํานักงาน และมีการจัดอันดับความน่าเชื่อถือตั๋วเงิน ผู้ออกตั๋วเงิน หรือผู้รับอาวัลหรือผู้ค้ําประกันหนี้ตามตั๋วเงิน ทั้งนี้ ผู้ประกอบธุรกิจหลักทรัพย์ต้องแจกจ่ายข้อมูลการจัดอันดับความน่าเชื่อถือดังกล่าวและข้อมูลเกี่ยวกับผู้ออกตั๋วเงินและลักษณะตั๋วเงินตามแบบแสดงรายการข้อมูลการเสนอขายตั๋วเงินแก่ผู้ลงทุนก่อนการเสนอขายตั๋วเงินดังกล่าว (4) ขายหรือโอนตั๋วเงิน ที่มีลักษณะดังนี้แก่ผู้ลงทุนสถาบัน (ก) ตั๋วเงินที่เข้าลักษณะตาม (3)(ก) (ข) ตั๋วเงินที่เข้าลักษณะตาม (3)(ข) ผู้ประกอบธุรกิจหลักทรัพย์ต้องแจกจ่ายข้อมูลเกี่ยวกับผู้ออกตั๋วเงินและลักษณะตั๋วเงินตามแบบแสดงรายการข้อมูลการเสนอขายตั๋วเงินแก่ผู้ลงทุนก่อนการเสนอขายตั๋วเงินดังกล่าว (ค) ตั๋วเงินที่ออกโดยบริษัทจดทะเบียน (ง) ตั๋วเงินที่ออกโดยบริษัทที่มิใช่บริษัทจดทะเบียน โดยบริษัทที่ออกตั๋วเงินดังกล่าวได้ยื่นแบบแสดงรายการข้อมูลการเสนอขายตั๋วเงินนั้นต่อสํานักงาน ทั้งนี้ ผู้ประกอบธุรกิจหลักทรัพย์ต้องแจกจ่ายข้อมูลเกี่ยวกับผู้ออกตั๋วเงินและลักษณะตั๋วเงินตามแบบแสดงรายการข้อมูลการเสนอขายตั๋วเงินแก่ผู้ลงทุนก่อนการเสนอขายตั๋วเงินดังกล่าว (5) ขายหรือโอนตั๋วเงินให้แก่นิติบุคคลที่จัดตั้งขึ้นเพื่อการแปลงสินทรัพย์เป็นหลักทรัพย์ข้อ ๕ ให้ผู้ประกอบธุรกิจหลักทรัพย์ตามข้อ 3 ทําธุรกรรมในตั๋วเงินที่ไม่เป็นหลักทรัพย์ได้ หากตั๋วเงินดังกล่าวมีลักษณะดังต่อไปนี้ (1) ตั๋วเงินที่สถาบันการเงินเป็นผู้สั่งจ่าย ผู้ออกตั๋ว ผู้รับอาวัลผู้สั่งจ่ายทั้งจํานวน ผู้รับอาวัลผู้ออกตั๋วทั้งจํานวน หรือผู้จ่ายและให้การรับรองตลอดไป ทั้งนี้ ตั้งแต่วันที่ออกตั๋วดังกล่าว (2) ตั๋วเงินที่มีกระทรวงการคลังเป็นผู้รับอาวัลผู้สั่งจ่ายทั้งจํานวน ผู้รับอาวัลผู้ออกตั๋วทั้งจํานวน หรือผู้ค้ําประกันต้นเงินและดอกเบี้ยเต็มจํานวนอย่างไม่มีเงื่อนไข ทั้งนี้ ตั้งแต่วันที่ออกตั๋วดังกล่าวข้อ ๖ ข้อกําหนดในประกาศนี้ไม่ใช้บังคับกับตั๋วเงินที่ออกและเสนอขายก่อนวันที่ประกาศนี้มีผลใช้บังคับ ไม่ว่าตั๋วเงินดังกล่าวจะเป็นหลักทรัพย์หรือไม่ และในกรณีที่เป็นการทําธุรกรรมในตั๋วเงินที่เป็นหลักทรัพย์ ให้บริษัทหลักทรัพย์ปฏิบัติตามประกาศคณะกรรมการกํากับหลักทรัพย์และตลาดหลักทรัพย์ ที่ กธ. 16/2540 เรื่อง หลักเกณฑ์ เงื่อนไข และวิธีการในการจําหน่ายตั๋วเงินที่เป็นหลักทรัพย์โดยบริษัทหลักทรัพย์ ลงวันที่ 18 เมษายน พ.ศ. 2540 ต่อไปข้อ ๗ ประกาศนี้ให้ใช้บังคับตั้งแต่วันที่ 16 กันยายน พ.ศ. 2547 เป็นต้นไปผู้มีอํานาจลงนาม - ประกาศ ณ วันที่ 15 มิถุนายน พ.ศ. 2547 (นายสมคิด จาตุศรีพิทักษ์) รัฐมนตรีว่าการกระทรวงการคลัง ประธานกรรมการ คณะกรรมการกํากับหลักทรัพย์และตลาดหลักทรัพย์